জন এফ ড্যানিলোভিচ

জন এফ ড্যানিলোভিচ হলেন মার্কিন পররাষ্ট্র দফতরের একজন অবসরপ্রাপ্ত কূটনীতিক। তিনি নিউ ইংল্যান্ডের ডিপ্লোম্যাট ইন রেসিডেন্স হিসেবে কূটনৈতিক সেবায় কলেজ ছাত্রদের জন্য ক্যারিয়ার পরামর্শ প্রদান করেন। তিনি বাংলাদেশে মার্কিন যুক্তরাষ্ট্রের দূতাবাসের ডেপুটি চিফ অফ মিশন ছিলেন। তিনি দক্ষিণ সুদানে মার্কিন যুক্তরাষ্ট্র দূতাবাসের অন্তর্বর্তীকালীন চার্জ ডি'অ্যাফেয়ার্স ছিলেন। এছাড়াও তিনি পেশোয়ারে মার্কিন কনসাল জেনারেল নিযুক্ত ছিলেন।

প্রারম্ভিক জীবন 
ড্যানিলোভিচ ১৯৮৫ সালে ম্যাসাচুসেটসের শ্রুসবারির সেন্ট জনস হাই স্কুল থেকে মাধ্যমিক শিক্ষা শেষ করেন। তিনি ১৯৮৯ সালে জর্জটাউন বিশ্ববিদ্যালয়ের এডমন্ড এ. ওয়ালশ স্কুল অফ ফরেন সার্ভিস থেকে ফরেন সার্ভিসে স্নাতক ডিগ্রি অর্জন করেন। তিনি নেভাল ওয়ার কলেজ থেকে জাতীয় নিরাপত্তা অধ্যয়নে স্নাতকোত্তর ডিগ্রি অর্জন করেছেন।

কর্মজীবন 
জুলাই ২০০৩ থেকে জুলাই ২০০৬ পর্যন্ত, ড্যানিলোভিচ পানামা সিটি, পানামায় আন্তর্জাতিক মাদকদ্রব্য ও আইন প্রয়োগকারী বিষয়ক বিভাগের পরিচালক ছিলেন। তিনি ২০০৬ সালের আগস্ট থেকে ২০০৭ সালের জুলাই পর্যন্ত নেভাল ওয়ার কলেজের স্টেট ডিপার্টমেন্ট অনুষদের উপদেষ্টা ছিলেন। ২০০৭ সালের সেপ্টেম্বর থেকে ২০১১ সালের আগস্ট পর্যন্ত তিনি বাংলাদেশে অবস্থিত মার্কিন যুক্তরাষ্ট্র দূতাবাসে রাজনৈতিক/অর্থনৈতিক পরামর্শদাতা ছিলেন। ২০১১ সালের সেপ্টেম্বর থেকে ২০১২ সালের সেপ্টেম্বর পর্যন্ত তিনি পাকিস্তানে আন্তর্জাতিক মাদকদ্রব্য ও আইন প্রয়োগকারী বিষয়ক বিভাগের পরিচালক ছিলেন।

ড্যানিলোভিচ ঢাকায় অবস্থিত মার্কিন দূতাবাসের ডেপুটি চিফ অফ মিশন ছিলেন এবং রাষ্ট্রদূত ড্যান ডব্লিউ মোজেনার অধীনে কর্মরত ছিলেন। তিনি বাংলাদেশ ও মার্কিন যুক্তরাষ্ট্রের মধ্যে সহযোগিতার জন্য বাণিজ্য ও বিনিয়োগ সহযোগিতা ফোরাম চুক্তি স্বাক্ষরের জন্য বাংলাদেশ সরকারের সাথে কাজ করেছিলেন। দ্য ডেইলি স্টারের মতে, "বাংলাদেশে তার তৎকালীন দায়িত্ব পালনের সময়, জন রাজনৈতিক অঙ্গনে গুরুত্বপূর্ণ ভূমিকা পালন করেছিলেন এবং সকলের দৃষ্টি সর্বদা তার উপর নিবদ্ধ ছিল"। তিনি সাবলীল বাংলা বলতে পারেন। ২০১৪ থেকে ২০১৫ সাল পর্যন্ত, তিনি পাকিস্তানের পেশোয়ারে মার্কিন যুক্তরাষ্ট্রের কনস্যুলেট জেনারেলের কনসাল জেনারেল ছিলেন।

১৭ জুলাই, ২০২০ থেকে ২০২১ সালের আগস্ট পর্যন্ত, ড্যানিলোভিচ দক্ষিণ সুদানের জুবায় অবস্থিত মার্কিন যুক্তরাষ্ট্রের দূতাবাসের অন্তর্বর্তীকালীন চার্জ ডি'অ্যাফেয়ার্স ছিলেন।

ড্যানিলোভিচ ম্যাসাচুসেটসের অবার্নে টাউন কমিটি নির্বাচনে দাঁড়িয়েছিলেন এবং ২০২৪ সালের মার্চ মাসে ৮৪০ ভোট পেয়েছিলেন।

ড্যানিলোভিচ উইলিয়াম মিলাম এবং মুশফিকুল ফজল আনসারী কর্তৃক সম্পাদিত সাউথ এশিয়া পারসপেক্টিভসের একজন সম্পাদক। তিনি ২০২৩ সালের জানুয়ারিতে চালু হওয়া সাউথ এশিয়া পারসপেক্টিভসের প্রতিষ্ঠাতা সম্পাদক। বাংলাদেশের সাবেক পররাষ্ট্র প্রতিমন্ত্রী শাহরিয়ার আলম, সাউথ এশিয়া পারসপেক্টিভসে কাজ করার জন্য তার সমালোচনা করেছেন, যেখানে তিনি এটিকে বাংলাদেশ জাতীয়তাবাদী দলের অর্থায়নে পরিচালিত এবং মুশফিকুল ফজল আনসারীর সাথে সম্পৃক্ততা বলে বর্ণনা করেছেন। তিনি বাংলাদেশের সাবেক প্রধানমন্ত্রী শেখ হাসিনার একজন সমালোচক এবং ২০২৪ সালের বিতর্কিত নির্বাচনের পর তাকে অভিনন্দন জানানোয় জো বাইডেনেরও সমালোচনা করেছিলেন। তিনি উইলিয়াম মিলাম এবং মুশফিকুল ফজল আনসারির সাথে রাইট টু ফ্রিডমের একজন বোর্ড সদস্য।

প্রধানমন্ত্রী শেখ হাসিনার পদত্যাগ এবং আওয়ামী লীগ সরকারের পতনের পর, তিনি কিছু পরামর্শ দিয়েছিলেন। এর মধ্যে ছিল বাংলাদেশ সেনাবাহিনীর ওপর নিয়ন্ত্রণ প্রতিষ্ঠা করা এবং ফখরুদ্দীন আহমদ নেতৃত্বাধীন তত্ত্বাবধায়ক সরকারের মতো সময়সীমা নির্ধারণ না করা, বিশেষ করে মুহাম্মদ ইউনুসের নেতৃত্বাধীন অন্তর্বর্তীকালীন সরকারের জন্য, যা তিনি সাউথ এশিয়া পার্সপেক্টিভস-এ উল্লেখ করেছিলেন। তিনি যুক্তরাষ্ট্র-বাংলাদেশ সম্পর্কের উন্নতিরও আশা প্রকাশ করেন এবং বলেন যে পূর্ববর্তী সরকার চীনের গণতন্ত্র এবং মানবাধিকার রেকর্ডের সমালোচনা এড়াতে তাদের প্রতি উষ্ণ মনোভাব দেখিয়েছিল। তিনি শেখ হাসিনাকে সমর্থন করার জন্য ভারতের সমালোচনা করেছিলেন, যেখানে তিনি এটিকে যুক্তরাষ্ট্রের ইরানের মোহাম্মদ রেজা পাহলভিকে সমর্থনের সঙ্গে তুলনা করেছেন।

তথ্যসূত্র 

জীবিত ব্যক্তি
২১শ শতাব্দীর মার্কিন কূটনীতিবিদ